1. 'n Werklike persoon
In 2 Thess.2:3,4 skryf Paulus dat daar aan die einde van die tyd weer 'n tempel (in Jerusalem) sal wees: "Laat niemand julle op enige manier mislei nie, want eers moet die afval kom en die mens van die sonde geopenbaar word, die seun van die verderf, die teëstander wat homself verhoog bo al wat God genoem word of voorwerp van aanbidding is, sodat hy in die tempel van God as God sal sit en voorgee dat hy God is".
Oud-Israel het nie met dekades gewerk nie, maar met heptades - periodes van sewe jaar. Tydens die bou van die Derde Tempel sal die Antichris 'n verdrag van sewe jaar met die Jode sluit. Dit sal heelwaarskynlik met die befondsing daarvan te doen hê. Na 42 maande sal hy die verdrag verbreek en die tempel ontheilig.
Die Antichris is nie bloot 'n bose mag soos baie mense glo nie, maar 'n werklike persoon. Hy is die teenbeeld van Christus en derhalwe die Antichris (1 Joh.2:21; 1 Joh.4:3; 2 Joh:7).
Johannes is die enigste Bybel-skrywer wat hom so noem. Soos wat Christus die vleeswording van God is, is die Antichris diè van die Satan. Hy is al tevore in 'n mens beliggaam (Luk.22:3).
Die Antichris is 'n Westerse leier (sien my boek Die Laaste Pous by Die Laaste Pous ) wat met die Jode 'n ooreenkoms sluit. Hy sal die Jode sowel as die nie-Jode as 'n Messiaanse figuur betower, maar na 42 maande sy ware kleure wys as hy die offerdiens gaan opskort net omdat hy die mag daartoe het.
In Openbaring noem Johannes hom die dier omdat 'n dier sonder die goddelike moontlikheid van gemeenskap met God is. Soos wat Johannes die Doper Christus se wegbereider op aarde was (Mt.11:10), is die valse profeet diè van die Antichris. Beide word met die laaste oordeel in die verdoemenis gewerp (Openb.19:20).
Wanneer Johannes van baie Antichriste praat (1 Joh.2:18), bedoel hy dat daar in sy tyd alreeds prototipes van die Antichris werksaam was. Twee honderd jaar tevore het die Jode in Antiochus IV 'n voorsmaak van so 'n persoon gehad. Hy is Epiphanes (verhewene) genoem; een van die baie titels waarmee hy homself vereer het. Ou Rabbynse bronne verwys na hom as harasha (die booswig). Sy Griekse naam was Mithridates.
Antiochus was die troonsnaam van 'n hele aantal Griekse konings wat van 312-64 vC oor Sirië regeer het. Antiochus IV is in 215 vC gebore en in 164 vC op 51 jarige leeftyd in Persië (Iran) oorlede nadat hy 11 jaar lank met 'n ysterhand oor Sirië regeer het.
Hy was 'n betowerende spreker; iets wat hy in Rome geleer het om mense mee te beïndruk. Ondanks sy aansien het hy niemand vertrou nie en gedurig wrokke teenoor ondergeskiktes gekoester, veral die Jode wat deur Tacitus as 'n stywenek nasie beskryf is.
Toe Antiochus IV by geleentheid Egipte wou aanval, het die Romeinse keiser hom verhoed waarna hy hom op die Jode in Jerusalem gaan wreek het. Onderlinge struweling het hom die geleentheid gebied om in die Jode se huishoudelike aangeleenthede in te meng. Toe dit 'n polities-godsdienstige kleur verkry, het hy sy kans waargeneem en die wêreld vir hulle omgekeer!
Antiochus IV het die Jode probeer ver-Grieks deur Judaïsme te verbied en hulle te dwing om Zeus te aanbid. Hy het 'n sekere Apollonius met 'n gedugte leër deur die land gestuur om alle teenstanders uit te wis en hulle eiendom te verwoes. Nagenoeg 40,000 is om die lewe gebring en nog 40,000 as slawe weggevoer.
Jode is selfs verbied om hulself Jode te noem. Hulle was Griekse burgers. Daarbenewens is hulle nie toegelaat om Sabatte of ander godsdienstige feeste te vier nie. Hulle is gedwing om aan heidenfeeste deel te neem. Wederstrewiges is voor die voet doodgemaak.
Twee moeders wat hul seuntjies in die geheim laat besny het, is deur hul eie mense verraai en saam met hul kinders van die tempel se dak afgegooi. Jode wat in nabygeleë grotte in die geheim die Sabbat gevier het, is gevang en lewendig verbrand!
Antiochus IV het 'n Atheense senator aangestel om die Jode te dwing om hul kulturele- en godsdiensgebruike te laat vaar. Alle heilige geskrifte moes aan die nuwe owerheid vir vernietiging oorhandig word. Enige besit daarvan is met die dood gestraf. Daarna het Antiochus IV die tempel ontheilig deur 'n beeld van Zeus daarin te plaas en 'n vark op die altaar te laat offer. Manasse het ook 'n afgod in die tempel laat plaas: "En hy het ook 'n gesnede afgodsbeeld wat hy gemaak het in die huis van God opgestel" (2 Kron.33:7).
Antiochus IV het met sy verdeel-en-heers beleid groot verdeeldheid onder die Jode gebring. Hy het Grieksgesinde Jode skaamteloos bevoordeel en 'n paar van hulle selfs hoëpriesters van Zeus gemaak. Daarbenewens het hy ook van die tempelskatte gebuit en Jode gedwing om varkvleis te eet.
Antiochus IV het hom egter met die karakter en geloof van die Jode misgis. Dit kon nie met mag en geweld vernietig word nie. Sy skrikbewind het die godsdiens- en politieke bewussyn van die Jode laat opvlam waarna 'n suksesvolle opstand onder leiding van die Makkabeërs gevolg het. Antiochus IV is kort hierna in Persië oorlede.
3. Die gruwel
Christus verwys in Mt.24:15 na die optrede van die Antichris en noem hom die gruwel van die verwoesting n.a.v. 'n gesig van Daniël. Die Antichris sal dieselfde gees as Antiochus IV adem en ook vir 42 maande 'n ongekende skrikbewind voer. In hierdie tyd sal hy die tempel ontheilig en almal dwing om hom te aanbid.
Die woord gruwel hou met die seremoniële reiniging verband en is moeilik om te vertaal. Die Polinesiese woord taboo kom die naaste hieraan. In Afrikaans is verfoeilik miskien 'n goeie vertaling.
In die Bybel sowel as die Rabbynse Hebreeus verwys gruwel ook na 'n afgod of afgodery. In Dan.11:31 word diè woord vir die verfoeilike dinge gebruik wat die Jode onder Antiochus IV sou smaak. Geleerdes is dit eens dat hierdie profesie nie slegs op gebeure in die tyd van Antiochus IV dui nie, maar ook op toekomstige gebeure.
In sy tweede brief aan die gelowiges in Thessalonika skryf Paulus dat die Antichris aan sekere eienskappe geken sal word. Hy sal fisies in die tempel sit en voorgee om God te wees. Daarbenewens sal hy die ware godsdiens teenstaan, wonders doen en die toonbeeld van boosheid wees. Sy skrikbewind sal tot en met die oordeelsdag duur.
4. Vroeë menings
Irenaus skryf dat die Antichris dalk uit Dan sal kom en haal Jer.8:16 aan: "Van Dan af word die gesnuif van sy perde gehoor, vir die geluid vir die runnik van sy perde bewe die hele land; en hulle kom en eet die land op en sy volheid, die stad en die wat daarin woon".
Hy skryf dat Dan nie in die lys van die stamme wat in Openb.7 gemeld word voorkom nie. Hippolitus van Rome het ook geglo dat die Antichris uit Dan gaan kom. In 'n ander werk reken Irenaus dat die Antichris uit die Latynse wêreld gaan kom en noem hom Lateinos (Latynse man).
Mense het deur die eeue dikwels na die pous as die Antichris verwys. Kardinaal Benno het pous Gregorius VII (1015-1085) as die Antichris beskou omdat sy optrede nie die liefde van Christus weerspieël het nie. In 1241 het Eberhard II, die aarsbiskop van Salzburg, pous Gregorius IX as die Antichris veroordeel en die pousdom die horinkie genoem wat Daniël voorspel (Dan.7:8). Luther en Calvyn het ook die pous as die Antichris beskou.
5. Van korte duur
Die Derde Tempel sal net sewe jaar op die Tempelberg staan alvorens die wederkoms van Christus plaasvind. Oor hoe die Antichris 'n greep op die tempel gaan kry, kan slegs bespiegel word. Dit sal heelwaarskynlik met die bou en befondsing daarvan te doen hê.
Na 42 maande gaan hy egter sy ware kleure wys en die diere-offers opskort. Daarmee word die laaste 42 maande op aarde, die Groot Verdrukking, ingelei. "En van die tyd af dat die voortdurende offer afgeskaf en die ontsettende gruwel opgerig word, sal duisend-tweehonderd-en- negentig dae verloop" (Dan.12:11).
In hierdie tyd sal die Antichris 'n wêrelddiktator wees en as 'n universele god aanbid word. Die profeet Daniël sê dat gelowiges benewens hierdie tyd nog 45 dae van verdrukking sal moet verduur waarna die einde aanbreek (Dan.12:12). Die wederkoms van Christus kan dus 2,600 dae (7 jaar 1 maand en 23 dae) na die inwyding van die Derde Tempel plaasvind. Dis egter blote rekenkundige bespiegeling. Hy sal op die regte tyd kom (Mt.24:36)!
Die Jode gaan egter die wreedste van almal ontnugter word wanneer hulle besef dat hulle al die tyd aan die verhoog van die Antichris gebou het! Gelowiges wat hom teenstaan, sal selfs gedood word:
"En ek het die vrou gesien, dronk van die bloed van die heiliges en van die bloed van die getuies van Jesus…" (Openb.17:6).
"…en ek het die siele gesien van die wat onthoof is oor die getuienis van Jesus en oor die Woord van God, en die wat die dier en sy beeld nie aanbid het nie, en die merk op hul voorhoof en op hulle hand nie ontvang het nie…"(Openb.20:4).
Die aanbidding van die Antichris is in der waarheid 'n herlewing van die ou Romeinse keiseraanbidding. Die Antichris kom uit die finale herlewing van die Heilige Romeinse Ryk (HRR) wat eers in Europa en daarna oor alle mensdom beheer verkry. Die profeet Daniël sowel as die apostel Johannes verwys hierna (Dan.2:40-45; 7:23-25 en Openb.13:1,7). Europa is tans besig om as 'n ekonomiese-, politieke- en militêre reus op 'n nuwe wêreldverhoog te verenig. Al wat ontbreek, is 'n sterk leier en hy is oppad – die pous!
Christus wys sy dissipels op 'n aantal gebeure wat sy wederkoms vooraf gaan. Oor wanneer dit gaan plaasvind, kan hoogstens bespiegel word. Dit hou wel met die bou van die nuwe tempel verband: "En hy het vir my gesê: Tweeduisend-driehonderd aande en môres, dan sal die heiligdom in sy regte staat herstel word" (Dan.8:14).
Dit lyk asof die bou en voltooiing van die nuwe tempel ongeveer 76 maande gaan duur waarna dit vir 42 maande as Joodse heiligdom gebruik sal word. Daarna sal die Antichris dit vir 'n verdere 42 maande misbruik. Rekenkundig bereken, kan die wederkoms van Christus dus 160 maande na die aanvang van die tempelbou plaasvind. Dit bly egter net bespiegeling.
In die Profetiese Rede sê Christus dat dieselfde geslag wat die Jode na Israel sien terugkeer, ook sy wederkoms sal beleef (Mt.24:32,34). 'n Geslag word op 70 jaar bereken (Ps.90:10). Rekenkundig bereken, kan die wederkoms dus 70 jaar na 1948 plaasvind d.w.s in 2018.